Ir-Regolament tal-Kummissjoni (KE) Nru 2245/2003
tad-19 ta’ Diċembru 2003
li jemenda l-Anness III għar-Regolament (KE) Nru 999/2001 tal-Parlament Ewropew u tal-Kunsill għall-monitoraġġ ta’ enċefalopatiji sponġiformi trasmissibli fl-annimali ovini u kaprini
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunitajiet Ewropej,
Wara li kkunsidrat ir-Regolament (KE) Nru 999/2001 [1] tal-Parlament Ewropew u tal-Kunsill tat-22 ta’ Mejju 2001 li jistabbilixxi regoli għall-prevenzjoni, kontroll u qerda ta’ ċertu enċefalopatiji sponġiformi trasmissibli fl-annimali ovini u kaprini.
billi:
(1) Regolament (KE) Nru 999/2001 jistabbilixxi regoli għall-monitoraġġ tat-(TSE).
(2) Qisien separati ta’ kampjuni għandhom jiġu allokati għal annimali ovini u kaprini biex tkun aktar faċli biex tinterpreta r-riżultati ta’ eżami għal TSEs.
(3) Monitoraġġ ta’ numri kbar ta’ annimali ovini maqtula għall-konsum tal-bniedem fi Stati Membri fejn hemm populazzjonijiet kbar ta’ nagħaġ għamilha aktar possibli biex issir stima tal-prevalenza tat-TSEs f’dawk il-popolazzjonijiet. Il-livell ta’ monitoraġġ f’popolazzjoniet kbar ta’ nagħaġ għandu għalhekk jitnaqqas. Monitoraġġ ta’ annimali ovini maqtula għall-konsum uman fi Stati Membri b’popolazzjonijiet żgħar ta’ nagħaġ jipprovdi informazzjoni limitata u għalhekk m’għandux ikun aktar obbligatorju.
(4) Monitoraġġ ta’ numri kbar biżżejjed ta’ annimali kaprini maqtula għall-konsum uman biex tosserva il-possibilità ta’ TSEs f’dan il-grupp huwa diffiċli u mhux prattiku f’ħafna Stati Membri. Il-Monitoraġġ f’dak il-grupp m’għandux għalhekk jibqa’ wieħed obbligatorju.
(5) Monitoraġġ ta’ stokk ta’ annimali ovini u kaprini li jmutu fir-razzett għandu jiżdied biex tiġi provduta informazzjoni dwar il-prevalenza ta’ TSE u biex tiġi megħjuna l-qerda ta’ din il-marda. L-Istati Membri għandhom jieħdu miżuri biex jassiguraw li ma jkunx evitat li jittieħed kampjun mill-annimali infettati.
(6) Ir-Regolament (KE) Nru 999/2001 għandu għalhekk jiġi emendat. Għal raġunijiet prattiċi, huwa xieraq li l-Anness III emendat jiġi mibdul sħiħ.
(7) Il-miżuri previsti f’dan ir-Regolament jaqblu ma’ l-opinjoni tal-Kumitat Permanenti dwar il-Katina ta’ l-Ikel u s-Saħħa ta’ l-Annimali,
ADOTTAT DAN IR-REGOLAMENT:
Artikolu 1
L-Anness III għar-Regolament (KE) Nru 999/2001 huwa emendat skond l-Anness għal dan ir-Regolament.
Artikolu 2
Dan ir-Regolament għandu jidħol fis-seħħ fl-20 jum wara l-pubblikazzjoni tiegħu fil-Ġurnal Uffiċjali ta’ l-Unjoni Ewropea.
Għandu jibda jgħodd mill-1 ta’ Jannar 2004.
Dan ir-Regolament għandu jorbot fl-intier tiegħu u jkun japplika direttament fl-Istati Membri kollha.
Magħmul fi Brussel, fid-19 ta’ Diċembru 2003.